पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। पंचायती राज विभाग में कनिष्ठ लिपिकों के 19,515 पदों के लिए आवेदन भले 11.30 लाख आ गए, लेकिन जब दस्तावेज जांच कराने के लिए बुलाया गया तो सिर्फ 67 फीसदी अभ्यर्थी ही पहुंचे। इसके चलते सरकार को दूसरी सूची जारी करनी पड़ी है और उसमें भी तीन गुणा अभ्यर्थियों को दस्तावेजों की जांच के लिए बुलाया गया है। रविवार से शुरू हुआ यह अभियान 12 जून तक चलेगा। इसके बाद मेरिट बनाकर जारी की जाएगी। मेरिट के आधार पर नियुक्ति की प्रक्रिया की जाएगी।
अभ्यर्थी कम क्यों पहुंचे :
जिला परिषदों ने दस्तावेजों की जांच के लिए जो सूचियां जारी की थी, उनमें कई अभ्यर्थियों के नाम एक से अधिक बार शामिल किए हुए थे। ऐसे में कहने को सूची तो ढाई गुणा थी, लेकिन वास्तविक अभ्यर्थियों की संख्या अपेक्षाकृत कम थी। दूसरा, कई अभ्यर्थी ऐसे भी शामिल थे, जो एक से अधिक स्थानों पर आवेदन कर चुके थे। ऐसे अभ्यर्थियों ने अपने नजदीकी जिले में दस्तावेजों की जांच करवा ली थी, दूरदराज के जिलों में नहीं गए। इसके चलते रिक्त पदों की संख्या के अनुरूप भी आवेदक नहीं मिल पाए। इसी कारण पंचायती राज विभाग ने अब तीन गुणा अभ्यर्थियों को और बुलावा भेजा है। इनके दस्तावेजों की जांच चार दिन में कर ली जाएगी, ताकि आगे की प्रक्रिया को समय पर किया जा सके।
30-30 जिलों में आवेदन किए :
पंचायती राज विभाग के सूत्रों के अनुसार कई अभ्यर्थियों ने 30-30 जिलों तक में आवेदन किए। कई अभ्यर्थियों ने 2, 5, और 10-10 जिलों में आवेदन किए। इसी का परिणाम रहा कि आवेदनों की संख्या 11 लाख के पार चली गई। इन अभ्यर्थियों ने एक-एक जिले में ही दस्तावेज जांच करवाई।
आगे क्या :
इन अभ्यर्थियों के दस्तावेजों की जांच की प्रक्रिया पूरी होने के बाद मेरिट जारी की जाएगी। जिसमें अंकों के कट ऑफ के बाद जिला परिषदों की चयन समितियों में इनके चयन का अनुमोदन कराया जाएगा। उसके बाद दूसरी प्रक्रिया करने के बाद अस्थायी नियुक्ति दी जाएगी। यह प्रक्रिया 20 जून तक होनी प्रस्तावित है, लेकिन इसमें तीन चार दिन ज्यादा समय लगने की संभावना जताई जा रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn